संत पापा फ्रांसिस ने कहा कि तेल हमारे जीवन में एक उपचारत्मक और उबटन का तत्व है जो हमारे घावों में प्रवेश करता और उत्तकों को चंगाई प्रदान करता है। तेल में निहित इन गुणों के कारण धर्मग्रंथ और धर्मविधि में इसे एक निशानी के रुप में उपयोग किया जाता है जो हमारे लिए पवित्र आत्मा के अद्भुत कार्यों को ठोस रुप में व्यक्त करता है। दृढ़ीकरण संस्कार में धर्माध्यक्ष दीक्षार्थियों के माथे में पवित्र तेल का विलेपन करते हुए कहते हैं,“पवित्र आत्मा की मुहर को ग्रहण कीजिए जो आप को एक उपहार स्वरूप दिया जा रहा है।” संत पापा ने कहा कि पवित्र आत्मा हमारे लिए मिलने वाला वह अदृश्य उपहार है जो दृश्यमान पवित्र तेल के विलेपन द्वारा हमारे मांथे में अंकित किया जाता है। येसु ख्रीस्त पुत्र के रुप में अपने पिता के प्रतिरुप को धारण करते हैं। ख्रीस्तीय भी अपने में एक मुहर को धारण करते जो इस बात को स्पष्ट करता है कि वे किससे संयुक्त हैं। संत पौलुस इसकी चर्चा करते हुए कहते हैं,“ईश्वर आप लोगों के साथ हम को मसीह में सुदृढ़ बनाये रखता है और उसी ने हमारा अभिषेक किया है। उसी ने हम पर अपनी मुहर लायी है और अग्रिम के रुप में हमारे हृदयों को पवित्र आत्मा प्रदान किया है।” (2कुरि.1.21-22. एफि.1.13)